Source: https://newsweek.ro/actualitate/noul-sef-al-dna-crin-bologa-critica-ccr-pentru-dezincriminarea-tentativei-de-abuz-in-serviciu
Timestamp: 2020-07-04 18:52:48+00:00
Document Index: 2175296

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ']

Noul șef al DNA, Crin Bologa, critică CCR pentru dezincriminarea tentativei de abuz în serviciu | Newsweek Romania
DE Mircea Marian | Actualizat: 28.05.2020 - 14:11
Actualitate eveniment dna sri CCR interceptari abuz in serviciu crin bologa
„Au apărut deciziile CCR referitoare la abuzul în serviciu, dezincriminarea parțială a acestuia. Abuzul în serviciu se pedepsește numai atunci când conduita sau norma pe care trebuie să o respecte cetățenii este prevăzută într-un act normativ primar și nu secundar.
Dezincriminarea totală a tentativei de abuz în serviciu, împreună cu toate celelalte date, au făcut ca DNA să dea soluții de clasare în aproape 800 de dosare cu prejudicii de sute de milioane de euro. Dosare care, dacă CCR nu intervenea, ajungeau în judecată“, a arătat Crin Bologa, în interviul pentru Presshub.
Procurorul șef a atacat și decizia CCR care a obligat DNA să rupă cooperarea cu SRI în ceea ce privește efectuarea interceptărilor.
„O altă decizie a Curții s-a referit la colaborarea dintre DNA și Serviciile de Informații, colaborare care era prevăzută de normele legale și încă mai e prevăzută. Numai că decizia CCR a stabilit că nu se mai pot face înregistrări audio-video, înregistrări ambientale, astfel că au apărut și în practica judiciară decizii care au dus la constatarea nulității absolute a unor astfel de probe.
Desigur, practica este neunitară, pentru că există instanțe de judecată care constată că aceste probe sunt valabile“, a explicat noul șef al DNA.